《白鹿社为冯泰氏二首 其二》
明代·郑学醇

夸士吝浮荣，达人慕奇胜。庞公栖鹿门，蒋诩辟羊径。

眷兹螺山栖，龙湾夹澄莹。笙鹤时纡回，骊珠夜辉映。

即事寡喧豗，抚化成嘉咏。既伸仲长志，宁浅康乐兴。

良辰集我友，投分适所性。大业互切劘，玄言复印證。

扪萝拾紫芝，悠然与心称。长啸倚崇阿，鸾音满清听。

作者简介：广东顺德人，字承孟。隆庆元年举人。任武缘知县。有《句漏集》。